b'\n_START_ARTICLE_\nVelika ne\xc5\xbeica\n_START_SECTION_\nOpis\n_START_PARAGRAPH_\nNa prvi pogled je velika ne\xc5\xbeica podobna ne\xc5\xbeici, le da ima \xc5\xa1e nekoliko o\xc5\xbeji in dalj\xc5\xa1i trup, ki je posut z 12 do 19 pegami na hrbtu ter 10 do 13 po bokih. V dol\xc5\xbeino velika ne\xc5\xbeica zraste od 12 do 15 cm, izjemoma celo do 16,5 cm. Osnovna barva telesa je rumeno bela, pege pa so rjave barve. Pobo\xc4\x8dnica je kratka in sega le nekaj lusk vzdol\xc5\xbe bokov._NEWLINE_Glava velike ne\xc5\xbeice je dolga in stisnjena, na koncu pa ima majhna usta, okoli katerih je \xc5\xa1est brkom podobnih izrastkov. \xc5\xa0tirje so na robu zgornje ustnice, dva pa v ustnih koti\xc4\x8dkih. Pod o\xc4\x8desom ima velika ne\xc5\xbeica v posebni gubi skrit dvokoni\xc4\x8dast trn.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nVelika ne\xc5\xbeica je endemit donavskega pore\xc4\x8dja, \xc5\xbeivi pa v plitvih, \xc4\x8distih vodah s pe\xc5\xa1\xc4\x8denim dnom. Spolno dozori v drugem letu starosti, drsti pa se od aprila do junija. Zna\xc4\x8dilno za veliko ne\xc5\xbeico je, da dan pre\xc5\xbeivi skrita pod kamenjem, na hranjenje pa odhaja v mraku. Prehranjuje se z drobnimi talnimi nevreten\xc4\x8darji in z odmrlimi rastlinskimi delci._NEWLINE_V Sloveniji so doslej veliko ne\xc5\xbeico na\xc5\xa1li v Glin\xc5\xa1\xc4\x8dici, na Ljubljanskem barju, v Krki, Radulji in nekaj manj\xc5\xa1ih potokih._NEWLINE_Gospodarsko velika ne\xc5\xbeica ni pomembna, pa tudi sicer je zaradi specifi\xc4\x8dnega na\xc4\x8dina prehranjevanja ribi\xc4\x8di ne lovijo.'